SK Úradný vestník Európskej únie C 202/4

Oznámenie o začatí čiastočného predbežného preskúmania antidumpingových opatrení uplatniteľných na dovoz syntetických strižných vlákien z polyesterov (PSV) s pôvodom v Bielorusku, Kórejskej republike, Saudskej Arábii a Čínskej ľudovej republike

(2007/C 202/04)

Komisia z vlastnej iniciatívy rozhodla o začatí čiastočného predbežného preskúmania antidumpingových opatrení uplatniteľných na dovoz syntetických strižných vlákien z polyesterov (PSV) s pôvodom v Bielorusku, Kórejskej republike, Saudskej Arábii a Čínskej ľudovej republike podľa článku 11 ods. 3 nariadenia Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1). Preskúmanie sa obmedzuje na preskúmanie toho, či zachovanie zavedených opatrení nie je proti záujmu Spoločenstva.

1. Výrobok

Predmetom preskúmania sú syntetické strižné vlákna z polyesterov nemykané, nečesané alebo inak nespracované na spriadanie s pôvodom v Bielorusku, Kórejskej republike, Saudskej Arábii a Čínskej ľudovej republike (ďalej len „príslušný výrobok“) v súčasnosti zaradené pod kód KN 5503 20 00. Tento kód KN sa uvádza iba pre informáciu.

2. Existujúce opatrenia

V súčasnosti platnými opatreniami sú konečné antidumpingové clo uložené nariadením Rady (ES) č. 2852/2000 (2) na dovoz PSV s pôvodom, inter alia, v Kórejskej republike, konečné antidumpingové clo uložené nariadením Rady (ES) č. 1799/2002 (3) na dovoz PSV s pôvodom v Bielorusku a konečné antidumpingové clo uložené nariadením Rady (ES) č. 428/2005 (4) na dovoz PSV s pôvodom v Čínskej ľudovej republike a Saudskej Arábii.

3. Dôvody preskúmania

Informácie, ktoré má Komisia k dispozícii, poukazujú na skutočnosť, že v dôsledku zmien na trhu Spoločenstva od období prešetrovania stanovených pri prešetrovaniach, ktoré viedli k uloženiu existujúcich opatrení, nemusí byť zachovanie zavedených opatrení už ďalej v záujme Spoločenstva. Komisia vo svojom antidumpingovom prešetrovaní týkajúcom sa dovozu PSV s pôvodom v Malajzii a na Taiwane najmä usúdila, že by nebolo v záujme Spoločenstva uložiť opatrenia na dovoz z týchto krajín (5).

Za týchto okolností je vhodné preskúmať potrebu zachovania zavedených existujúcich opatrení a prijať rozhodnutie s prípadným retroaktívnym účinkom od 22. júna 2007, t. j. dátumu nadobudnutia účinnosti rozhodnutia Komisie 2007/430/ES, ktorým sa ukončuje antidumpingové konanie týkajúce sa dovozu syntetických strižných vlákien z polyesterov (PSV) s pôvodom v Malajzii a na Taiwane.

4. Postup

Keďže Komisia po porade s poradným výborom stanovila, že existujú dostatočné dôkazy na odôvodnené začatie čiastočného predbežného preskúmania, začína týmto čiastočné predbežné preskúmanie antidumpingových opatrení uplatniteľných na dovoz PSV s pôvodom v Bielorusku, Kórejskej republike, Saudskej Arábii a Čínskej ľudovej republike v súlade s článkom 11 ods. 3 základného nariadenia, ktoré je rozsahom obmedzené na preskúmanie záujmu Spoločenstva.

a) Dotazníky

S cieľom získať informácie, ktoré považuje za nevyhnutné na prešetrovanie zašle Komisia dotazníky výrobcom zo Spoločenstva, dovozcom a používateľom. Komisii by mali byť tieto informácie spolu s podpornými dôkazmi doručené v lehote stanovenej v ods. 5 písm. a) tohto oznámenia.

b) Zber informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné ako odpovede vo vyplnených dotazníkoch a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v ods. 5 písm. a) tohto oznámenia.

Komisia môže okrem toho vypočuť zainteresované strany, pokiaľ predložia žiadosť, na základe ktorej sa ukáže, že existujú osobitné dôvody, pre ktoré by mali byť vypočuté. Táto žiadosť sa musí predložiť v lehote stanovenej v ods. 5 písm. b) tohto oznámenia.

5. Lehoty

a) Pre strany na prihlásenie, predloženie vyplnených dotazníkov a akýchkoľvek iných informácií

Všetky zainteresované strany, ak majú byť ich vyjadrenia počas prešetrovania zohľadnené, sa musia prihlásiť Komisii, oznámiť svoje stanoviská a predložiť vyplnený dotazník alebo akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlásila v rámci uvedeného obdobia.

b) Vypočutia

V rámci uvedenej 40-dňovej lehoty môžu všetky zainteresované strany tiež požiadať o vypočutie Komisiou.

6. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť realizované písomne (nie v elektronickej forme, ak nie je uvedené inak) a musia uvádzať názov, adresu, e-mailovú adresu, telefónne a faxové číslo zainteresovanej strany. Všetky písomné podania vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited“ (6) a v súlade s článkom 19 ods. 2 základného nariadenia sa k nim pripojí znenie, ktorá nemá dôverný charakter, s označením „FOR INSPECTION BY INTERESTED PARTIES“.

Adresa Komisie na korešpondenciu:

Commission européenne Direction générale du commerce Direction H Bureau: J-79 5/16 B-1049 Bruxelles Fax (32-2) 295 65 05

7. Nespolupráca

Ak ktorákoľvek zo zainteresovaných strán odmietne sprístupniť alebo poskytnúť potrebné informácie v rámci stanovenej lehoty alebo výrazne bráni prešetrovaniu, pozitívne alebo negatívne zistenia sa môžu podľa článku 18 základného nariadenia stanoviť na základe dostupných skutočností.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, tieto informácie sa nezohľadnia a podľa článku 18 základného nariadenia sa môžu využiť dostupné skutočnosti. Ak zainteresovaná strana nespolupracuje alebo spolupracuje iba čiastočne a zistenia sa preto zakladajú na dostupných skutočnostiach, môže byť výsledok pre túto stranu menej priaznivý, ako keby bola spolupracovala.

8. Harmonogram prešetrovania

Podľa článku 11 ods. 5 základného nariadenia sa prešetrovanie ukončí do 15 mesiacov odo dňa uverejnenia tohto oznámenia v Úradnom vestníku Európskej únie.

9. Spracovanie osobných údajov

Chceli by sme vás upozorniť, že so všetkými osobnými údajmi zozbieranými počas prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (7).

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 2117/2005 (Ú. v. EÚ L 340, 23.12.2005, s. 17).

(2) Ú. v. ES L 332, 28.12.2000, s. 17. Nariadenie naposledy zmenené a doplnené nariadením (ES) č. 428/2005 (Ú. v. EÚ L 71, 17.3.2005, s. 1).

(3) Ú. v. ES L 274, 11.10.2002, s. 1.

(4) Ú. v. EÚ L 71, 17.3.2005, s. 1.

(5) Pozri odôvodnenie (41) rozhodnutia Komisie 2007/430/ES (Ú. v. EÚ L 160, 21.6.2007, s. 30).

(6) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o uplatňovaní čl. VI GATT z roku 1994 (antidumpingová dohoda).

(7) Ú. v. ES L 8, 12.1.2001, s. 1.